Két Lexus is kifordult önmagából: műalkotásként születtek újjá
Mi történik, ha egy autót nem arra használnak, hogy közlekedjenek vele, hanem hogy a mozgás érzetét testesítse meg? A Lexus és a provokatív művészeti kollektíva, a MSCHF most Lexusokat csavart ki megszokott formájukból. Az eredmény két egészen bizarr, mégis lenyűgöző szobor – New Yorkban pedig a napokban bárki megnézhette őket.

A Lexus számára korántsem új terep a művészet. A japán márka évek óta dolgozik együtt kortárs művészekkel és tervezőkkel, és rendszeresen jelen van olyan rangos eseményeken, mint a milánói vagy a miami művészeti és designhetek. Az elmúlt években Suchi Reddy Shaped by Air című, a Lexus Electrified Sport formavilágából kiinduló installációja, Marjan van Aubel napenergiát és színes fényeket használó munkája azt mutatta meg, hogy a Lexus számára az autó nem feltétlenül csak közlekedési eszköz, hanem művészi gondolat kiindulópontja is.
A legújabb együttműködés azonban még ennél is messzebbre megy. A Lexus ezúttal a brooklyni MSCHF-et kérte fel két mű elkészítésére. A kollektíva neve „mischief”, vagyis csínytevés, huncutság – játékosan akár CSBSZ-nek is fordíthatnánk. A név találó: a MSCHF arról ismert, hogy hétköznapi tárgyakat és kulturális jelenségeket szándékosan kifordít megszokott jelentésükből. A kollektíva egyik legismertebb munkája például a hatalmas piros csizmák sorozata volt, de most nem cipőt, hanem két Lexust vettek kezelésbe.
A MOTOMORPHOSIS című kiállítás szeptember 24-én nyílt meg New Yorkban, a Chelsea Industrialban, és szeptember 25–26-án volt látogatható. Külön érdekesség, hogy nem egyszerűen két furcsa szobrot állítottak ki: az eredeti autók és eltorzított megfelelőik egymás mellett jelentek meg. Így a látogató azonnal láthatta, miből született az abszurd forma.
Az egyik alap egy Lexus RZ 450e. A MSCHF ebből készítette a Circle Car nevű alkotást, amelynél az autó orrát és farát úgy kapcsolták össze, hogy a karosszéria önmagába visszatérő kört formál. Olyan, mintha az RZ folyamatosan ugyanazon a körpályán haladna, miközben valójában egyetlen centimétert sem mozdul.
A másik mű a Lexus RX 450h+ alapjaira épül. A Twisted Car esetében a karosszériát hosszirányban csavarták el, mintha az autó fémből készült teste folyékonnyá vált volna, és egy láthatatlan erő egyszerűen megtekerte volna. A két alkotás első pillantásra digitális látványtervnek tűnik, ám nagyon is valódi tárgyak.
Azért szokatlan ez a művészi koncepció, mert a MSCHF nem egyszerűen összetört vagy feldarabolt két autót. A munkák alapja acélváz, amelyre több ezer különálló darabból építették fel a karosszéria héját. A felület kialakításánál és fényezésénél ugyanazokat az eljárásokat használták, amelyek egy hagyományos karosszériaműhelyben: alapozás, glettelés, fényezés. Az eredeti Lexusok néhány alkatrésze is bekerült a szobrokba, de az alkotók hangsúlyozzák: ezek már nem autók, hanem szobrok.
Az alapötlet az animáció és a 3D-s grafika világából származik. A digitális térben a tárgyak formája könnyedén nyújtható, csavarható vagy lapítható; a mozgás érzékeltetésére pedig az animátorok gyakran szándékosan torzított átmeneti képkockákat használnak. A MSCHF ezt a digitális technikát ültette át a fizikai világba. A lehetetlennek tűnő forma ezúttal nem képernyőn jelenik meg, hanem valódi kiállítótérben járható körbe.
A kollektíva ezeket „Form Cars”, vagyis formaautóknak nevezi. A koncepcióautókhoz képest a különbség lényeges: egy tanulmányautó azt mutatja meg, hogyan nézhet ki egy jövőbeli autó, ezek a művek viszont statikusak. Egy autó arra szolgál, hogy mozogjon, a Circle Car és a Twisted Car pedig arra, hogy a mozgás képzetét keltsék.
Talán ez a két szobor legérdekesebb része. Nem azt akarják megmutatni, milyen lesz a következő Lexus. Hanem azt, hogy mit láthatunk bele egy autóba, ha már nem autóként tekintünk rá.

